Pavol Gašpar

Pavol Gašpar (* 7. január 1988, Nitra) je slovenský právnik, od augusta 2024 riaditeľ Slovenskej informačnej služby (SIS).

 Život 
Pavol Gašpar je synom bývalého slovenského policajného prezidenta, dnes člena parlamentného výboru pre obranu a bezpečnosť a podpredsedu Národnej rady Slovenskej republiky Tibora Gašpara.

Podľa svojho životopisu vyštudoval v roku 2011 právo na súkromnej Paneurópskej vysokej škole. Štúdium ukončil diplomovou prácou o korupcii. Denník SME však zistil, že ide o plagiát, Gašpar doslovne odpísal celé kapitoly. V rokoch 2012 až 2013 bol policajným vyšetrovateľom v Nitre. Následne pôsobil ako štátny radca v kancelárii Súdnej rady. V januári 2014 sa stal asistentom sudcu Najvyššieho súdu. V roku 2016 sa stal vyšším súdnym úradníkom. V životopise k nominácii na riaditeľa SIS uviedol, že od roku 2019 pracuje v advokácii. Denník SME ale zistil, že do zoznamu advokátov bol zapísaný až 25. januára 2021. Od 20. novembra 2023 mu bol výkon advokácie na vlastnú žiadosť pozastavený.

25. októbra 2023 ho štvrtá vláda Roberta Fica vymenovala za štátneho tajomníka Ministerstva spravodlivosti.

 Riaditeľ Slovenskej informačnej služby 
14. februára 2024 štvrtá vláda Roberta Fica odsúhlasila Gašparovu nomináciu na funkciu riaditeľa Slovenskej informačnej služby. SIS riadil ako námestník, vtedajšia prezidentka Zuzana Čaputová Gašpara do funkcie odmietla vymenovať. 26. augusta 2024 ho prezident Peter Pellegrini vymenoval za riaditeľa Slovenskej informačnej služby. Urobil tak 72 dní po vymenovaní inaugurácii do vlastnej funkcie. Pôvodne bol kandidátom SMERu na funkciu riaditeľa Gašparov otec Tibor Gašpar, prezidentka Zuzana Čaputová však dala najavo, že kvôli trestnému stíhaniu nomináciu Tibora Gašpara určite neschváli.

 Kontroverzie 
Gašpar je vlastníkom viacerých nehnuteľností. Keď sa ho v súvislosti s tým novinári pýtali na zdroje príjmov, pretože v spomínaných funkciách nemohol potrebné prostriedky zarobiť, uviedol, že zastával funkcie, „o ktorých nemá potrebu vo svojom životopise verejne informovať“.

Vo februári 2022 bol Gašpar krátko obvinený za to, že na nahrávke z chaty v Čifároch prehováral vtedajšieho exministra vnútra a súčasného ministra obrany Roberta Kaliňáka (SMER) ku krivej výpovedi. Prokurátor ale obvinenie po niekoľkých týždňoch zrušil a zastavil aj trestné stíhanie.

Bol tiež vyšetrovaný pre podozrenie, že v roku 2015 poskytol úplatok 60 tisíc eur bývalému policajnému vyšetrovateľovi. Polícia podozrenie odložila ako premlčané a trestné stíhanie ani nezahájila.

 Dopravná nehoda 
V auguste 2025 mal dopravnú nehodu v Nitre, pri ktorej sa zranila jedna maloletá osoba. Vyšlo tak najavo, že vlastní žlté športové auto Dodge Challenger SRT Hellcat, ktoré neuviedol v majetkovom priznaní. Slovenská opozícia vyzvala Gašpara, aby odstúpil.

 Diplomová práca 
V septembri 2025 denník SME publikoval rozbor, z ktorého vyplýva, že Gašparova diplomová práca je plagiát – doslova do nej prebral dve tretiny obsahu z cudzích publikácií. Zo štyroch zdrojov, z ktorých state opísal, dva nikde v práci ani neuviedol.

 Referencie 

 Externé odkazy 
 Spravodajstvo týkajúce sa Pavla Gašpara na portáli Teraz.sk TASR
 Spravodajstvo týkajúce sa Pavla Gašpara na portáli agentúry SITA

 Zdroj 

Kategória:Osobnosti z Nitry
Kategória:Slovenskí právnici
Kategória:Absolventi Paneurópskej vysokej školy
Kategória:Štátni tajomníci Ministerstva spravodlivosti Slovenskej republiky
Kategória:Riaditelia Slovenskej informačnej služby
Kategória:Plagiátorské aféry